Jelaskan Kronometer mekanikal dari Kronometer marin dalam bahasa melayu

Masalah yang penting sekali adalah mencari alat penggema yang tidak terjejas oleh perubahan cuaca di laut yang dihadapi oleh kapal. Roda pengimbang yang diabah-abahkan dengan spring menyelesaikan kebanyakan masalah berkenaan pergerakan kapal, tetapi malangnya kebanyakan bahan spring pengimbang berubah keanjalannya mengikut suhu. Untuk memampas kekuatan spring yang sentiasa berubah-ubah, majoriti pengimbang kronometer menggunakan jalur dwilogam untuk mengalihkan pemberat kecil berulang-alik dari pusat ayunan, justeru mengubah kala imbangan untuk mengimbangi daya spring yang berubah-ubah. Masalah spring imbang selesai dengan aloi nikel keluli bergelar Elinvar yang tidak berubah-ubah keanjalannya dalam suhu biasa. Penciptanya ialah Charles Édouard Guillaume yang meraih Hadiah Nobel dalam Fizik 1920 atas usaha kaji logamnya.

Bolosannya ada dua tujuan. Pertama, ia membolehkan rangkaian untuk maju secara berperingkat serta merakam ayunan pengimbang. Pada masa yang sama, ia membekalkan tenaga yang sedikit demi sedikit untuk mengimbangi kerugian kecil akibat geseran, justeru mengekalkan momentum pengimbang yang mengayun. Bolosan adalah alat yang berdetik. Memandangkan gema semula jadi pengimbang berayun bertindak sebagai pusat kronometer, maka bolosan kronometer direka untuk menyampuk pengimbang itu seringan-ringan yang boleh.

Terdapat banyak rekaan daya malar dan bolosan terpisah, tetapi yang paling umum adalah penahan spring dan penahan berpangsi. Bagi kedua-dua sistem penahan, sebutir penahan kecil mengunci roda bolosan dan membolehkan pengimbang untuk berayun bebas sama sekali daripada sampukan kecuali untuk satu ketika di tengah ayunan apabila ia paling kurang terdedah kepada pengaruh luar. Di tengah-tengah ayunan itu, sebutir pengguling di atas turus pengimbang sebentar mengalih penahan, membolehkan berlalunya sebatang gigi roda bolosan. Gigi roda bolosan itu kemudiannnya menyampaikan tenaganya kepada pengguling kedua di atas turus pengimbang. Oleh sebab roda bolosan hanya berputar ke satu arah, maka pengimbang menerima impuls di satu arah sahaja. Pada ayunan kembali, spring yang berlalu di hujung penahan membolehkan pergerakan pengguling nyahkunci di atas turus pengimbang tanpa mengalih penahan.

Kelemahan utama setiap jam mekanikal adalah pelinciran bolosan. Jika minyak pelincir menebal dek usia mahupun suhu, ataupun lesap akibat kelembapan atau penyejatan, maka kadar detikan jam itu boleh berubah dengan ketara kerana pergerakan imbangan merosot dengan bertambahnya geseran dalam bolosan. Bolosan penahan mempunyai kelebihan besar berbanding bolosan-bolosan lain iaitu tidak memerlukan pelinciran. Impuls dari roda bolosan ke pengguling impuls seakan-akan rentak mati, iaitu kurangnya tindakan geluncur yang perlu dilincirkan. Roda bolosan kronometer dan spring-spring berlalu itu biasanya diperbuat daripada emas disebabkan kurangnya geseran geluncuran berbanding loyang dan keluli.

Kronometer marin sentiasa mengandungi kuasa senggara yang mengekalkan hidupnya kronometer sementara ia dikunci waktunya, serta simpanan kuasa untuk menandakan berapa lama kronometer dapat berjalan tanpa dikunci. Kronometer marin adalah jam mekanik mudah alih yang paling jitu pernah dicipta, mencapai kepersisan sekitar 0.1 saat sehari atau 36.5 saat setahun. Ini cukup jitu untuk menentukan kedudukan kapal di dalam jarak  selepas sebulan berlayar.